Fjöldi keppenda í WOW cyclothon í ár er 609 samkvæmt skráningu á heimasíðu keppninnar . Er það talsvert færra en í fyrra þegar um 1.000 keppendur tóku þátt og um 1.200 keppendur árið áður . Þá er líka talsvert lítið um súperlið , en fyrirtækjaliðin eru áfram grunnstoðin í þátttakendafjöldanum . Í ár verður í síðasta skiptið haldið WOW cyclothon , en fyrir næsta ár verður nýr styrktaraðili kynntur eftir fall WOW fyrr á árinu . Hjólafréttir taka stöðuna á keppninni í ár , líklegum sigurvegurum og framtíðarmálum . Keppnin er nú haldin í áttunda skiptið , en það voru þeir Skúli Mogensen , kenndur við WOW air og Magnús Ragnarsson , sem nú er framkvæmdastjóri hjá Símanum , sem settu keppnina af stað . Hún varð fljótt mjög vinsæl og komu þátttakendur úr öllum áttum . Þannig er og var vinsælt hjá fyrirtækjum að skella saman innanhússliði sem einskonar hópefli . Slíkt hefur alla tíð lukkast vel og hefur þessi hluti verið stór þáttur í vinsældum cyclothonsins og örugglega ekki síður í uppgangi hjólreiða hér á landi , bæði sem keppnisíþrótt og sem samgöngum . Þá hafa einnig verið sett saman ýmiss afrekslið sem eru oftar en ekki með styrktaraðila á bak við sig . Þetta hafa verið lið tengd hjólreiðafélögum , hjólreiðabúðum eða beint fyrirtækjum . Þessi lið hafa oftast verið þau lið sem keppa um sigurinn í cyclothoninu ár hvert . Einnig hafa vinahópar , æfingahópar eða jafnvel samtíningslið verið nokkuð algeng í keppninni í gegnum árin . Að lokum ber að nefna erlenda keppendur , en ef frá er talið lið Zwift , sem fékk góða aðstoð við skipulag frá CCP , þá hafa erlendu liðin sjaldnast raðað sér í efstu sætin . Þegar liðin í keppninni í ár eru skoðuð kemur í ljós að færri afrekslið eru skráð til leiks . Oft hafa verið skráð 3 - 6 lið sem stefna að því að keppa um efstu sætin , oft efstu 2 - 4 liðin í einu holli og svo næstu 2 - 4 lið í holli tvö . Óneitanlega hefur gjaldþrot stærsta styrktaraðilans , Wow air , hefur sett strik í reikninginn í ár með skráningu þetta árið . Umtalið í kringum cyclothonið hefur oft verið meira . Magnús , sem er nú einn eigandi keppninnar , hefur sagt við fjölmiðla að hann muni áfram halda með keppnina og að nýr styrktaraðili komi til liðs við hana á næsta ári . Ljóst er að of skammur tími var til að fá nýjan styrktaraðila í ár , bæði hvað varðar merkingar og kynningu á keppninni og var því farin sú leið að notast áfram við WOW merkið þrátt fyrir að fyrirtækið sé ekki lengur til . Verður nýr styrktaraðili líklega kynntur fljótlega eftir að keppni lýkur í ár . Undirbúningur fyrir cyclothonið er gríðarlega langt ferðalag , hvort sem það er skipulag í kringum bíla og kerrur eða þjálfun keppenda . Því má telja líklegt að óvissan hafi haft áhrif á skráningar enda þarf að hefja skipulag fyrir keppnina með miklum fyrirvara . Hjólafréttir telja að erfitt geti reynst að skáka firnasterku liði Airport direct og þeir kunni að standa uppi sem sigurvegarar þetta árið . Þar er meðal annars að finna þá Birki Snæ Ingvason , nýlegan Íslandsmeistara í götuhjólreiðum , Kristófer Gunnlaugsson , Thomas Skov Jensen og Hörð Ragnarsson auk fjölda annarra hjólara sem eru mjög sterkir . Þeirra helsti keppinautur verður líklega lið World Class sem keppir í blönduðum flokki , en þar er meðal annars um borð Ingvar Ómarsson , fyrrverandi Íslandsmeistari í götuhjólreiðum . Auk hans eru þar Eyjólfur Guðgeirsson , Bríet Kristý Gunnarsdóttir , Halla Jónsdóttir , Daði Hendricusson o.fl . Vel er skipað í allar stöður í liðsins sem er líklegast til sigurs í flokki blandaðra liða . Stóra spurningin er hvort liðið geti skákað Airport Direct í heildarkeppninni . Munu liðin reyna að vera samferða leiðina eða slitnar upp úr í byrjun ? Mesta spennan í ár verður þó líklegast um hvaða lið endar í þriðja sæti . Fjölmörg fyrirtækjalið og hálf-fyrirtækjalið koma þar til greina . Til að nefna nokkur sem hafa verið sterk undanfarin ár er t.d. rétt að horfa til Samvarar , Securitas , Samskipa og Jáverks . Í 4 manna keppninni koma lið deCode sterk inn , en undanfarin ár hefur deCode sent tvö lið til keppni í 10 manna keppninni . Hefur sterkara liðið nú verið skipt upp í tvö fjögurra manna lið . Þarna eru sterkir hjólarar um borð eins og Arnaldur Gylfason , Viðar Bragi Þorsteinsson og Ólafur Þór Magnússon svo einhverjir séu taldir upp . Þó skal aldrei afskrifa erlendu liðin , en eins og segir að ofan hafa þau sjaldnast gert miklar rósir . Solo keppnin fór af stað með miklum látum í gær , en þar eru þrjú skráð til leiks . Eiríkur Ingi Jóhannsson , tvöfaldur meistari í þessum flokki og handhafi besta tímans frá upphafi í einstaklingsflokki , er aftur mættur til leiks . Á móti honum eru þau Terri Huebler og Chris Burkard . Chris fór af stað af svaka krafti og var kominn að Mývatni á hádegi í dag . Jafngildir það 30 km/klst meðalhraða sem er svakalegt fyrir einstaklingskeppnina . Enn á þó eftir að koma í ljós hvað gerist þegar mótvindurinn á Suðurlandi kemur inn og þegar kemur að hvíld manna . Eiríkur hefur löngum verið þekktur fyrir að hafa gríðarlegt úthald þegar kemur að því að hvílast lítið , en bilið milli hans og Chris er þó þegar orðið talsvert . Að lokum , hvernig er staða cyclothonsins núna þegar horft er til framtíðar ? Ljóst er að aðeins 60% þátttaka er miðað við síðasta ár og helmingsþátttaka miðað við árið 2017 . Í fyrra hafði EM í knattspyrnu einhver áhrif á þátttökuna og ljóst er að staða WOW air í ár hafði mikil áhrif . Við hjá Hjólafréttum teljum að ef nýr styrktaraðili muni keyra keppnina af stað á komandi ári með tilheyrandi auglýsingum sé alls ekki ólíklegt að keppnin muni stækka í fyrri stærð fljótt á ný og jafnvel umfram það sem hún var þegar mest lét . Margir fyrrum þátttakendur sitja fastir við skjáinn að fylgjast með stöðunni , áhuginn er gríðarlegur og ljóst að um einn stærsta íþróttaviðburð landsins sé að ræða . Þar sem allir tala um að „ taka þátt í WOW-inu “ er ljóst að keppni sem þessi , sem nær að rebranda sig vel getur orðið sterk auglýsingavara þar sem fólk talar um keppnina næstum allt árið . Það er því til mikils að vinna fyrir rétta styrktaraðila . Hins vegar er spurning hvort gera þurfi eitthvað meira eða eitthvað nýtt fyrir helstu afrekshjólarana sem allir hafa tekið þátt í keppninni í fjölda skipta . Þyrfti að skella inn nýjum áskorunum sem ýtir við þeim og helstu styrktaraðilum liðanna ? Þetta er allavega eitthvað sem mætti hafa í huga .